b'\n_START_ARTICLE_\nAurinkotanssi\n_START_PARAGRAPH_\nAurinkotanssi oli Pohjois-Amerikan tasankointiaanien keskuudessa harjoitettu uskonnollinen tapahtuma. Juhlan kestoaika oli lyhimmill\xc3\xa4\xc3\xa4nkin nelj\xc3\xa4 p\xc3\xa4iv\xc3\xa4\xc3\xa4 ja pisimmill\xc3\xa4\xc3\xa4n yli viikon. Jotkut saattoivat tehd\xc3\xa4 aurinkotanssin nelj\xc3\xa4 kertaa el\xc3\xa4m\xc3\xa4ns\xc3\xa4 aikana, jokaista nelj\xc3\xa4\xc3\xa4 p\xc3\xa4\xc3\xa4ilmansuuntaa kohti. Aurinkotanssin valtakausi ajoittui 1700- ja 1800-luvuille, ja sen sis\xc3\xa4lt\xc3\xb6 vaihteli jonkin verran eri heimojen keskuudessa. Yleisemmin se sis\xc3\xa4lsi tanssia, laulua ja paastoamista, mutta my\xc3\xb6s monenlaista itsekidutusta esiintyi._NEWLINE_Kanada kielsi aurinkotanssin vuonna 1880 l\xc3\xa4hetyssaarnaajien aloitteesta. Seuraavan vuosisadan alussa seremonia kiellettiin my\xc3\xb6s Yhdysvalloissa, mutta sit\xc3\xa4 jatkettiin salassa. Jotkut heimot ovat uskonnonvapauden my\xc3\xb6t\xc3\xa4 pyrkineet elvytt\xc3\xa4m\xc3\xa4\xc3\xa4n rituaalia. Osana intiaanien pyrkimyksi\xc3\xa4 perinteisten arvojen s\xc3\xa4ilytt\xc3\xa4misest\xc3\xa4 aurinkotanssia her\xc3\xa4tettiin uudelleen henkiin 1960-luvulla. Siit\xc3\xa4 on tullut osa muun muassa siouxien uskonnollista el\xc3\xa4m\xc3\xa4\xc3\xa4, ja sit\xc3\xa4 harrastetaan yh\xc3\xa4 2000-luvulla.\n_START_SECTION_\nHistoria\n_START_PARAGRAPH_\nVaikka aurinkotanssi kehitettiin tunnetuimpaan muotoonsa Suurilla tasangoilla, niin monet seikat viittaavat siihen, ett\xc3\xa4 sen ydin tuli muualta. Antropologit ovat esitt\xc3\xa4neet, ett\xc3\xa4 seremonian keksij\xc3\xa4t ovat olleet Kanadan preerioiden assiniboinet tai Wisconsinin arapahot ja cheyennet. Kaikki n\xc3\xa4m\xc3\xa4 kolme kansaa tulivat tasangoille sinne suuntautuneen muuttoliikkeen aikana 1600\xe2\x80\x931700-lukujen taitteessa. Tutkijoiden arvelun mukaan aurinkotanssi levisi kahtena erillisen\xc3\xa4 p\xc3\xa4\xc3\xa4virtana, joista toinen liikkui arapahojen ja cheyennien mukana lounaaseen, ja saavutti arikarat, lakotat ja poncat. Pohjoisempaa tanssiaatetta kuljettivat mukanaan assiniboinet, ja veiv\xc3\xa4t tietoa siit\xc3\xa4 Montanassa ja Pohjois-Dakotassa asuville kansoille kuten varis-intiaanit, mustajalat ja hidatsat. Assiniboinien kanssa aseveljin\xc3\xa4 kahden vuosisadan ajan sotineet pohjoiset creet omaksuivat tanssin, samoin it\xc3\xa4isist\xc3\xa4 metsist\xc3\xa4 tulleet ojibwat._NEWLINE_Monet j\xc3\xa4ljet aurinkotanssin alkuper\xc3\xa4\xc3\xa4 etsitt\xc3\xa4ess\xc3\xa4 johtavat my\xc3\xb6s Pohjois-Dakotan mandaneihin. Heid\xc3\xa4n O-kee-pa-seremoniassaan osallistujan oli \xe2\x80\x9dkuoltava\xe2\x80\x9d leikkautumalla palasiksi ja synnytt\xc3\xa4v\xc3\xa4 symbolisesti uudelleen._NEWLINE_Arapahojen ja cheyennien my\xc3\xb6t\xc3\xa4vaikutuksen ansiosta tieto aurinkotanssista kulki my\xc3\xb6s Kalliovuorten ja tasankojen rajamaastoissa liikkuville Wind riverin shoshoneille ja hevoskulttuurin omaksuneille ute-ryhmille. Sen sijaan etel\xc3\xa4isten tasankojen valtiaina pidetyt comanchet eiv\xc3\xa4t olleet kiinnostuneita aurinkotanssista, ja j\xc3\xa4rjestiv\xc3\xa4t sen vain yhden kerran._NEWLINE_Aurinkotanssin suosio kuitenkin levisi, ja sen adoptoivat kulttuuriinsa l\xc3\xa4hes kaikki tasankojen mets\xc3\xa4st\xc3\xa4v\xc3\xa4t heimot ja my\xc3\xb6s osa maata viljelevist\xc3\xa4 kansoista. Siit\xc3\xa4 tuli parhaiten tunnettu ja my\xc3\xb6s dramaattisin kaikista intiaanien seremonioista.\n_START_SECTION_\nPiirteet\n_START_PARAGRAPH_\nAntropologit ovat l\xc3\xb6yt\xc3\xa4neet aurinkotanssista 93 erilaista piirrett\xc3\xa4. Sen tutkimista on vaikeuttanut outo ja kirjoittamaton kieli, intiaanien luontainen pid\xc3\xa4ttyv\xc3\xa4isyys uskontoon liittyviss\xc3\xa4 asioissa, ja henkimiesten vaiteliaisuus. Vaikka aurinkotanssi pysyi useimmille euro-amerikkalaisille pitk\xc3\xa4\xc3\xa4n t\xc3\xa4ysin suljettuna maailmana, p\xc3\xa4\xc3\xa4siv\xc3\xa4t jotkut valkoiset tutustumaan intiaanien mystiseen kulttuuriin ja heid\xc3\xa4n tansseihinsa. Taidemaalarit George Catlin ja Karl Bodmer vierailivat kumpikin 1830-luvun alkupuolella kymmeniss\xc3\xa4 tasankointiaanien kyliss\xc3\xa4. Samalla he onnistuivat ikuistamaan maalauksissaan ripauksen siit\xc3\xa4 alkuper\xc3\xa4isest\xc3\xa4 kulttuurista, joka Yhdysvaltain painostuksen alla ehti kadota suuremmilta osiltaan saman vuosisadan loppuun menness\xc3\xa4._NEWLINE_Vaikka aurinkotanssin nimi ja sis\xc3\xa4lt\xc3\xb6 vaihteli eri kansoilla, sen p\xc3\xa4\xc3\xa4piirteet olivat samat. Useimmissa tasankojen mets\xc3\xa4styskulttuureissa tanssin keskeinen asia oli paastoaminen. Itsens\xc3\xa4 uhraaminen esiintyi pienemm\xc3\xa4ss\xc3\xa4 mittakaavassa. L\xc3\xb6ylymajassa harrastettu henkinen puhdistautuminen kuului olennaisena osana aurinkotanssiin, samoin voiman rukoileminen auringolta maailman uudistumista ja hedelm\xc3\xa4llisyytt\xc3\xa4 varten. Tansseilla pyrittiin vaikuttamaan my\xc3\xb6s jumaliin, sairauksiin ja luontoon. Vahvasti vertauskuvallisissa joukkoesityksiss\xc3\xa4 kuvailtiin ja matkittiin eri el\xc3\xa4inten k\xc3\xa4yt\xc3\xb6stapoja ja n\xc3\xa4iden \xc3\xa4\xc3\xa4ni\xc3\xa4. Merkitt\xc3\xa4vimm\xc3\xa4ss\xc3\xa4 asemassa oli biisoni, joka antoi kaiken, mit\xc3\xa4 tasankojen mets\xc3\xa4st\xc3\xa4j\xc3\xa4t tarvitsivat jokap\xc3\xa4iv\xc3\xa4isess\xc3\xa4 el\xc3\xa4m\xc3\xa4ss\xc3\xa4\xc3\xa4n. Biisoneille oli omat erilliset tanssinsa, joiden avulla niit\xc3\xa4 houkuteltiin l\xc3\xa4hemm\xc3\xa4s kyl\xc3\xa4\xc3\xa4. Toiseksi t\xc3\xa4rkein rooli oli kotkalla, jota pidettiin auringon p\xc3\xa4\xc3\xa4palvelijana ja t\xc3\xa4m\xc3\xa4n henkisen\xc3\xa4 ilmenemismuotona. Kotka toimi viestinviej\xc3\xa4n\xc3\xa4 ihmisten ja Suuren hengen v\xc3\xa4lill\xc3\xa4. My\xc3\xb6s hanka-antiloopit, harmaakarhut, sudet, joutsenet, kalkkarok\xc3\xa4\xc3\xa4rmeet ja korppikotkat kuuluivat pyhi\xc3\xa4 voimia omaaviin el\xc3\xa4imiin ja olivat mukana aurinkotanssijoiden esityksiss\xc3\xa4._NEWLINE_Assiniboinet, creet ja ojibwat olivat liitt\xc3\xa4neet aurinkotanssin seremonioihin \xe2\x80\x9dHullun tanssin\xe2\x80\x9d, joka kuvasi maailman vallattomuutta. Tanssissa k\xc3\xa4ytetyiss\xc3\xa4 klovnia kuvaavissa maskeissa oli n\xc3\xa4ht\xc3\xa4viss\xc3\xa4 yhteys it\xc3\xa4rannikon irokeeseihin, joiden valekasvojen rituaaleissa naamiot n\xc3\xa4ytteliv\xc3\xa4t t\xc3\xa4rke\xc3\xa4\xc3\xa4 osaa.\n_START_SECTION_\nItsekidutus\n_START_PARAGRAPH_\nRuumiillisen uhrauksen motivaatiot vaihtelivat eri kansojen ja jopa yksityisten j\xc3\xa4senten v\xc3\xa4lill\xc3\xa4. Joillekin heimoille kyseess\xc3\xa4 oli initiaatioriitti pojille. Kun poika tuli tiettyyn ik\xc3\xa4\xc3\xa4n, h\xc3\xa4n k\xc3\xa4vi l\xc3\xa4pi tuskallisen toimituksen, jonka j\xc3\xa4lkeen h\xc3\xa4net laskettiin mieheksi, ja h\xc3\xa4n voi saada vaimon. Yleisesti aurinkotanssin takana oli yksityinen henkil\xc3\xb6. H\xc3\xa4n kertoi suunnitelmastaan hyviss\xc3\xa4 ajoin ja vastasi seremonian kuluista. Joskus aloitteen tekij\xc3\xa4 saattoi olla hengenvaarasta selvinnyt soturi, joka halusi osoittaa kiitollisuuttaan. Joskus tanssija teki asiaankuuluvan lupauksen auttaakseen sairasta l\xc3\xa4hisukulaistaan._NEWLINE_Itse seremoniassa useita p\xc3\xa4ivi\xc3\xa4 paastonneen tanssijan iho l\xc3\xa4vistettiin rintalihasten kohdalta. N\xc3\xa4in tehtyihin reikiin ty\xc3\xb6nnettiin puiset vartaat, jotka kiinnitettiin pitkin nahkaremmein pyh\xc3\xa4\xc3\xa4n puuhun tai keskipaaluun, jonka naiset olivat pystytt\xc3\xa4neet seremoniamajaan. Paalusta kulki suora yhteys Suurelle hengelle. Kesken pakanallisen tanssin lyyhistynyt tanssija virvoiteltiin, ja h\xc3\xa4nt\xc3\xa4 kannustettiin jatkamaan suoritustaan. Osallistujat kiskoivat tanssiessaan itse\xc3\xa4\xc3\xa4n poisp\xc3\xa4in pylv\xc3\xa4\xc3\xa4st\xc3\xa4, kunnes iho repesi ja remmit irtosivat. Katsojat s\xc3\xa4estiv\xc3\xa4t esityst\xc3\xa4 kannustushuudoin, lauluin ja rummutuksin._NEWLINE_Siouxeille kidutus oli keino her\xc3\xa4tt\xc3\xa4\xc3\xa4 oman jumalansa Wakan Tankan sympatiat ja taata yhteis\xc3\xb6n tulevaisuus. Cheyennet ja mustajalat k\xc3\xa4viv\xc3\xa4t l\xc3\xa4pi saman koettelemuksen ja pyysiv\xc3\xa4t my\xc3\xb6t\xc3\xa4tuntoa omilta jumaliltaan Maheolta ja Napilta. Tanssijoiden yhten\xc3\xa4 tavoitteena oli tajunnan menetys, jonka aikana pyrittiin n\xc3\xa4kem\xc3\xa4\xc3\xa4n maagista voimaa tuottava n\xc3\xa4ky._NEWLINE_Edellisist\xc3\xa4 poiketen muun muassa kiowien aurinkotanssista puuttuivat kaikki primitiivisen itsens\xc3\xa4 silpomisen piirteet. Heille riitti nelj\xc3\xa4n p\xc3\xa4iv\xc3\xa4n tanssi ilman ruokaa, vett\xc3\xa4 ja unta. Jopa satunnainen verenvuodatus katsottiin pahaksi enteeksi, ja sellaisen sattuessa koko tanssi lopetettiin siihen.\n_START_SECTION_\nAurinkotanssi nyky\xc3\xa4\xc3\xa4n\n_START_PARAGRAPH_\n1960-luvulla perustettu Punainen valta -intiaaniliike (Red Power Movement) onnistui luomaan Pohjois-Amerikan alkuper\xc3\xa4iskansoihin uutta itseluottamusta. My\xc3\xb6s Yhdysvaltain hallitus muutti asennettaan ja suostui ottamaan vastaan intiaanien mielipiteit\xc3\xa4. Muinaiset heimoperinteet alkoivat her\xc3\xa4tt\xc3\xa4\xc3\xa4 kiinnostusta nuorten keskuudessa. Suurimpana syyn\xc3\xa4 t\xc3\xa4h\xc3\xa4n oli Punaisen vallan ja Amerikan intiaaniliikkeen yhteisty\xc3\xb6, jota tuettiin my\xc3\xb6s Yhdysvaltain ulkopuolelta. Kun Russell Means, muuan AIM:in johtavista aktivisteista, k\xc3\xa4vi 1960-luvun lopulla l\xc3\xa4pi aurinkotanssin l\xc3\xa4vistyksineen, siit\xc3\xa4 tuli uudelleen t\xc3\xa4rke\xc3\xa4 osa lakotain uskonnollista el\xc3\xa4m\xc3\xa4\xc3\xa4._NEWLINE_1970-luvulla aurinkotanssi nousi valtavirtaan sulautumista vastustavien intiaanien, erityisesti lakotojen symboliksi. Sit\xc3\xa4 alettiin harjoittaa uudelleen my\xc3\xb6s monien muiden heimojen keskuudessa. Montanan Fort Peckin reservaatin assiniboinet aloittivat uuden ajan vuosittaiset aurinkotanssit 1980. Monet kristillisiin kirkkokuntiin kuuluneet heimon j\xc3\xa4senet ottivat osaa tanssiin, josta tuli vuosittainen kes\xc3\xa4inen tapahtuma. Cheyennet ovat nimenneet t\xc3\xa4m\xc3\xa4n p\xc3\xa4iv\xc3\xa4n seremonioihinsa liittyv\xc3\xa4n tanssirakennuksen \xe2\x80\x9dUuden el\xc3\xa4m\xc3\xa4n majaksi\xe2\x80\x9d. Nimi ilmaisee aurinkotanssin tukeutumista el\xc3\xa4m\xc3\xa4n ja luonnon uudelleensyntymiseen ja -muotoutumiseen. Omaa etnist\xc3\xa4 identiteetti\xc3\xa4 esille tuovana kulttuuriperinteen\xc3\xa4 aurinkotanssi on saavuttanut kannatusta my\xc3\xb6s 2000-luvun naisten keskuudessa. Jotkut heist\xc3\xa4 osallistuvat k\xc3\xa4rsimysrituaaleihin l\xc3\xa4vist\xc3\xa4m\xc3\xa4ll\xc3\xa4 olkap\xc3\xa4\xc3\xa4ns\xc3\xa4.'